FI Euroopan unionin virallinen lehti C 106/72

Arch Chemicals, Inc:in ja Arch Timber Protection Limitedin 17.2.2004 Euroopan yhteisöjen komissiota vastaan nostama kanne

(Asia T-75/04)

(2004/C 106/145)

Oikeudenkäyntikieli: englanti

Arch Chemicals, Inc. ja Arch Timber Protection Limited ovat nostaneet 17.2.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Arch Chemicals, Inc:in kotipaikka on Norwalk, Connecticut, USA ja Arch Timber Protection Limitedin kotipaikka on Castleford, Yhdistynyt kuningaskunta, ja kantajien edustajat ovat asianajajat K. Van Maldegem ja C. Mereu.

Kantaja vaatii, että yhteisöjen ensimmäisen oikeusasteen tuomioistuin

— kumoaa biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta ja asetuksen (EY) N:o 1896/2000 muuttamisesta 4 päivänä marraskuuta 2003 annetun komission asetuksen (EY) N:o 2032/2003 3 artiklan (ja liitteen II), 4 artiklan 2 kohdan, 5 artiklan 3 kohdan, 10 artiklan 2 kohdan toisen alakohdan, 11 artiklan 3 kohdan, 13 artiklan ja 14 artiklan 2 kohdan,

— toteaa, että biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY 9 artiklan a kohta, 10 artiklan 3 kohta, 11 artikla ja 16 artiklan 1 kohta ovat lainvastaisia ja että niitä ei voida soveltaa kantajaan,

— toteaa, että biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7 päivänä syyskuuta 2000 annetun komission asetuksen (EY) N:o 1896/2000 6 artiklan 2 kohta on lainvastainen ja että sitä ei voida soveltaa kantajaan,

— velvoittaa vastaajan korvaamaan kantajalle riitautetun toimenpiteen toteuttamisesta ja voimaantulosta aiheutuneesta vahingosta määrän, jonka ilmoitetaan väliaikaisesti olevan 1 euro sovellettavine korkoineen, kunnes vahingon tarkka määrä saadaan laskettua tarkasti ja määritettyä,

— velvoittaa vastaajan korvaamaan kaikki tästä oikeudenkäynnistä aiheutuvat oikeudenkäyntikulut.

Oikeudelliset perusteet ja pääasialliset perustelut:

Kantajat valmistavat biosiditehoaineita ja biosidituotteita, nimittäin muussa kuin maataloudessa käytettäviä torjunta-ainetuotteita, jotka sisältävät näitä tehoaineita. Kantajilla on myyntiluvat useissa jäsenvaltioissa ja monet niiden tuotteista on suojattu immateriaalioikeuksilla.

Kantajat ilmoittivat tehoaineistaan ja tuotetyyppiyhdistelmistään direktiivin 98/8/EY (1) ja komission asetuksen N:o 1896/2000 (2) mukaisesti, ja siten niistä tuli komission asetuksessa N:o 2032/2003 (3) tarkoitetun tarkastusohjelman osanottajia. Tarkastusohjelman toisen vaiheen säännöissä kantajat velvoitetaan kehittämään kalliita, niiden immateriaalioikeuksien piiriin kuuluvia tietoja, kuten tieteellisiä tutkimuksia ja riskinarviointeja, ja toimittamaan nämä tiedot esittelevälle jäsenvaltiolle. Kantajat vaativat asetuksen N:o 2032/2003 4 artiklan 2 kohdan kumoamista, koska siinä ei aseteta määräaikaa, jonka jälkeen muut kuin osanottajien yhtiöt eivät enää voi markkinoida osanottajien ilmoittamia ja asetuksen liitteessä II lueteltuja biosidituotteita. Lisäksi kantajien mukaan asetuksen N:o 2032/2003 3 artiklan 2 kohdassa ja liitteessä II ei luetella kantajien nimiä osanottajina niiden ilmoittamien tehoaineiden ja tuotetyyppiyhdistelmien osalta. Kantajat vaativat myös asetuksen N:o 2032/2003 5 artiklan 3 kohdan ja johdanto-osan kymmenennen perustelukappaleen kumoamista, koska siinä sallitaan yhtiöiden, jotka eivät ole osanottajia, hakevan tehoaineen tai tuotetyyppiyhdistelmän sisällyttämistä edullisemmin edellytyksin. Hakijat riitauttavat myös asetuksen N:o 2032/2003 10 artiklan 2 kohdan toisen alakohdan, koska siinä sallitaan esittelevän jäsenvaltion ottavan huomioon muiden toimittamia lisätietoja. Hakijat vastustavat myös sitä, että 11 artiklan 3 kohdassa ja johdanto-osan 18 perustelukappaleessa sallitaan vastaajan toimittavan yksipuolisesti vertailevan arvioinnin tehoaineista ja tuotetyyppiyhdistelmistä ennen arvioinnin päätöstä. Kantajat riitauttavat artiklan 13 ja johdanto-osan 20 perustelukappaleen, koska niissä sallitaan vastaajan keskeyttävän tai lopettavan arvioinnin vastaajan esittämän direktiivin 76/769/ETY (4) mukaisen ehdotuksen perusteella. Täten riskiperusteista arviointia suosittaisiin biosidituotteiden markkinoille saattamista koskevassa direktiivissä 98/8/EY säädetyn sektorikohtaisen riskinarvioinnin sijasta. Lopuksi kantaja vaatii 14 artiklan 2 kohdan kumoamista, koska siinä muutetaan asetuksessa N:o 1896/2000 olevia ilmoitussääntöjä taannehtivasti ja ilman asianmukaisia perusteluja muuttaen näin sitä ratkaisevaa vaikutinta, joka on saanut kantajat osallistumaan arviointiohjelmaan.

Kanteensa tueksi kantajat väittävät, että vastaaja on käyttänyt väärin direktiivin 98/8/EY mukaista toimivaltaansa panemalla direktiivin täytäntöön tavalla, joka ylittää direktiivin sanamuodon ja puututaan kantajien oikeuksiin ja odotuksiin. Kantajat väittävät lisäksi, että vastaajalla ei ole ollut toimivaltaa sisällyttää riidanalaisia säännöksiä asetukseen N:o 2032/2003 pyytämättä lausuntoa Euroopan parlamentilta ja neuvostolta. Kantajien mukaan direktiiviä 98/8/EY olisi pitänyt muuttaa näiden säännösten käyttöön ottamiseksi.

Kantajat väittävät myös, että vastaaja on rikkonut EY:n perustamissopimusta ja yhteisön oikeuden periaatteita, kuten perustamissopimuksen säännöksiä vilpittömästä kilpailusta sekä vääristymätöntä kilpailua, oikeusvarmuutta, luottamuksensuojaa, suhteellisuutta, syrjinnän kieltoa, omistusoikeutta sekä elinkeinovapautta koskevia periaatteita ja lopuksi kansainvälisten sopimusten ensisijaisuuden periaatetta, erityisesti TRIPs-sopimuksen mukaista immateriaalioikeuksien suojaa.

Kanteensa tueksi kantajat esittävät myös asetuksen N:o 1896/2000 6 artiklan 2 kohdan ja direktiivin 98/8/EY 9 artiklan a kohdan, 10 artiklan 3 kohdan, 11 artiklan ja 16 artiklan 1 kohdan lainvastaisuutta koskevan kanneperusteen.

Kantajat toteavat, että riitautetut asetuksen N:o 2032/2003 3 artikla ja 4 artiklan 2 kohta sekä liite II perustuvat asetuksen N:o 1896/2000 6 artiklan 2 kohtaan, jossa säädetään, että mikä tahansa muu yhtiö, joka ei voi käyttää kantajien suojattuja tietoja eikä ole kehittänyt vastaavaa tietokokoelmaa, voi vapaasti markkinoida ilmoitettuja tehoaineita ja tuotetyyppiyhdistelmiä. Kantajat väittävät, että asetuksen N:o 1896/2000 6 artiklan 2 kohdassa jätetään huomioimatta direktiivin 98/8/EY tietosuojasäännökset ja se, että vastaaja on käyttänyt väärin toimivaltaansa ja että siltä on puuttunut toimivalta säätää sitä.

Kantajat toteavat lisäksi, että direktiivin 98/8/EY 9 artiklan a kohta, 10 artiklan 3 kohta ja 11 artikla liittyvät asetuksen N:o 2032/2003 riitautettuihin 3 artiklaan ja liitteeseen II. Kantajien mukaan direktiivin 98/8/EY 9 artiklan a kohta on lainvastainen, koska siinä on tehoaineiden, jotka olivat markkinoilla ennen 14.5.2000, ja tehoaineiden, joita ei ollut markkinoilla tuona ajankohtana, välistä syrjintää ja näin ollen aiheutetaan vilpillistä kilpailua. Lisäksi kantajat väittävät, että direktiivin 98/8/EY 9 artiklan a kohta, 10 artiklan 3 kohta, 11 artikla ja 16 artiklan 1 kohta ovat ristiriidassa tämän direktiivin muiden säännösten kanssa. Niissä erityisesti jätetään direktiivin 98/8/EY 12 artiklan ja 27 artiklan vastaisesti yhdistämättä osanottajat avoimesti niiden ilmoittamiin tehoaineisiin tai tuotetyyppiyhdistelmiin. Lopuksi kantajat väittävät, että direktiivin 98/8/EY 16 artiklan 1 kohta pitäisi todeta lainvastaiseksi niin, että jäsenvaltiot eivät enää voi jatkaa sellaisen aikaisemman lainsäädäntönsä soveltamista, jossa biosidituotteiden rekisteröiminen ei tukeudu yhteisön tasolla tehtävään ilmoitukseen.

(1) Biosidituotteiden markkinoille saattamisesta 16 päivänä helmikuuta 1998 annettu Euroopan parlamentin ja neuvoston direktiivi 98/8/EY (EYVL L 123, s. 1)

(2) Biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7 päivänä syyskuuta 2000 annettu komission asetus (EY) N:o 1896/2000 (EYVL L 228, s. 6)

(3) Biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta ja asetuksen (EY) N:o 1896/2000 muuttamisesta 4 päivänä marraskuuta 2003 annettu Komission asetus (EY) N:o 2032/2003 (EUVL L 307, s. 1)

(4) Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettu neuvoston direktiivi 76/769/ETY (EYVL L 262, s. 201)